ลุยหุ้นบล.คึกกิมเอ็งได้ฤกษ์ผุดสาขาใหม่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — นักลงทุนเฮโลลุยหุ้นหลักทรัพย์ ราคาขึ้นลิ่ว เน้นตัวใหญ่ ภัทรจ่าฝูง กิมเอ็งเปิดสาขาบางกะปิ 
นักลงทุนให้ความสนใจซื้อขายหุ้นบริษัทหลักทรัพย์ (บล.) มากกว่าที่ผ่านมา ส่งผลให้ราคาหุ้นปรับตัวขึ้น โดยเฉพาะหุ้น บล.ภัทร (PHATRA) ราคาพุ่งขึ้น 14.11% หรือบวก 3.40 บาท ปิดที่จุดสูงสุดของวันระดับ 27.50 บาท ท่ามกลางมูลค่าซื้อขายมากถึง 280 ล้านบาท 
มาร์เก็ตติง เปิดเผยว่า นักลงทุนหันมาเก็งกำไรหุ้นธุรกิจหลักทรัพย์โดยเฉพาะบริษัทขนาดใหญ่ เพราะแต่ละบริษัทมีการปรับตัวรองรับการใช้ค่าคอมมิชชันขั้นบันไดตั้งแต่วันที่ 1 ม.ค.ที่ผ่านมาได้ดีเกินคาด ส่งผลให้แนวโน้มผลดำเนินงานครึ่งปีหลังจะเติบโตดีต่อเนื่องจากช่วง 6 เดือนแรก 
“ภาวะตลาดหุ้นสดใส น่าจะทำให้รายได้จากธุรกิจนายหน้าซื้อขายหลักทรัพย์ดีขึ้น และพอร์ตการลงทุนมีกำไรที่ดี นอกจากนี้ที่ผ่านมาราคาหุ้นกลุ่มนี้ยังปรับตัวขึ้นน้อยกว่าตลาด” มาร์เก็ตติง กล่าว
นางบุญพร บริบูรณ์ส่งศิลป์ ประธานเจ้าหน้าที่บริหาร สายงานธุรกิจหลักทรัพย์รายย่อย บล.กิมเอ็ง (ประเทศไทย) หรือ KEST กล่าวว่า บริษัทได้เปิดให้บริการสาขาบางกะปิเป็นวันแรกในวันที่ 30 ส.ค.ที่ผ่านมา ซึ่งเป็นทีมงานเดิมที่ย้ายมาจากสาขาทาวน์อินทาวน์ 
ปีนี้บริษัทคาดว่าจะเปิดสาขาเพิ่มอีก 2–3 สาขาในกรุงเทพฯ จากปัจจุบันมีสาขาในกรุงเทพฯ 23 แห่ง และสาขาในต่างจังหวัด 17 แห่ง 
นอกจากนี้ ยังใช้งบประมาณถึง 30 ล้านบาท ในการพัฒนาระบบส่งคำสั่งซื้อขายผ่านอินเทอร์เน็ตให้รวดเร็วยิ่งขึ้น และพัฒนาระบบศูนย์สำรองด้วย